ICHI บวก 4.32% สวน 3 โบรกฯดังแนะขาย-หั่นกำไรปี 60-61 เหตุธุรกิจฟื้นตัวช้า
ICHI บวก 4.32% สวน 3 โบรกฯดังแนะขาย-หั่นกำไรปี 60-61 เหตุธุรกิจฟื้นตัวช้า โดยหุ้นปิดตลาดภาคเช้าที่ระดับ 8.45 บาท บวก 0.35 บาท หรือ 4.32% ด้วยมูลค่าซื้อขาย 29.96 ล้านบาท
17 พ.ย. 2560

ผู้สื่อข่าวรายงานว่า บริษัท อิชิตัน กรุ๊ป จำกัด (มหาชน) หรือ ICHI ปิดตลาดภาคเช้าที่ระดับ 8.45 บาท บวก 0.35 บาท หรือ 4.32% ด้วยมูลค่าซื้อขาย 29.96 ล้านบาท โดยราคาปรับตัวสูงสุดที่ระดับ 8.60 บาท ปรับตัวต่ำสุดที่ระดับ 8.20 บาท

บล.ฟินันเซีย ไซรัส ระบุในบทวิเคราะห์ว่า กำไรสุทธิไตรมาส 3/60 เท่ากับ 69 ล้านบาท (-23.3% เทียบไตรมาสก่อนหน้า, +115.6% เทียบช่วงเดียวกันของปีก่อน) ต่ำกว่าคาดมาก (เราคาดไว้ 168 ล้านบาท) หากไม่รวมกำไรอัตราแลกเปลี่ยนในไตรมาสก่อน จะมีกำไรปกติ ไตรมาส3/60 ค่อนข้างทรงตัว เทียบไตรมาสก่อนหน้าทั้งที่ปกติไตรมาส 3 จะเป็นช่วง Low Season
แม้กำไรในไตรมาสนี้จะฟื้นตัวเทียบช่วงเดียวกันของปีก่อนได้ตามคาด แต่การฟื้นตัวยังไม่สดใสนัก สิ่งที่ดีคือ รายได้ส่งออกปรับเพิ่มขึ้นอย่างมีนัยสำคัญมาอยู่ที่ 452 ล้านบาท (+20% เทียบไตรมาสก่อนหน้า) เทียบกับปีก่อนที่มีรายได้เพียง 3 ล้านบาท
โดยมาจากการขยายตัวของตลาด CLMV เป็นหลัก แต่รายได้ในประเทศยังอ่อนแอโดยลดลง 5% เทียบไตรมาสก่อนหน้าทั้งที่มีการทำโปรโมชั่นในไตรมาส 3/60 (รหัสทองปลดหนี้ หมื่น แสน ล้าน) และลดลง 9.3% เทียบช่วงเดียวกันของปีก่อน
อย่างไรก็ตาม สิ่งที่ผิดไปจากที่คาดในไตรมาสนี้อย่างมากคือ อัตรากำไรขั้นต้นที่ทำได้เพียง 23.9% แม้เพิ่มขึ้นจาก 22.9% ในไตรมาส 2/60 และ 19.6% เทียบช่วงเดียวกันของปีก่อนแต่ต่ำกว่าที่คาดว่าจะฟื้นตัวมาอยู่ที่ 31% ทั้งที่บริษัทควรมีอัตรากำไรขั้นต้นที่ดีกว่านี้ เพราะมีการปรับกลยุทธ์ลดการทำโปรโมชั่นด้านราคาในประเทศลงค่อนข้างมากเชื่อว่าส่วนหนึ่งมาจากการหยุดผลิตสินค้า (เพื่อสต็อก) ชั่วคราวเพื่อรอดูความชัดเจนของภาษีเครื่องดื่มฉบับใหม่
นอกจากนี้ค่าใช้จ่ายขยับขึ้นโดยมาจากการทำโปรโมชั่น แต่รับรู้ส่วนแบ่งขาดทุนจากธุรกิจที่อินโดนีเซียลดลงเป็น -18 ล้านบาท จาก -39 ล้านบาทในไตรมาส 2/60 แต่เพิ่มขึ้นจาก -12 ล้านบาท ในไตรมาส 3/60
บริษัทมีกำไรสุทธิ 9M17 เพียง 222 ล้านบาท (-48% เทียบช่วงเดียวกันของปีก่อน) แม้การเติบโตของตลาดส่งออกทำได้ค่อนข้างดีมาก แต่ไม่มั่นใจต่อการฟื้นตัวของรายได้ในประเทศนัก เพราะบริษัทมีแผนปรับขึ้นราคาสินค้าในไตรมาส 4/60 เพื่อสะท้อนต้นทุนทางภาษีเครื่องดื่มที่สูงขึ้น
อย่างไรก็ตามประเมินว่ากำไรไตรมาส 4/60 น่าจะฟื้นตัว จากการกลับมาใช้กำลังการผลิตสูงขึ้นอีกครั้ง น่าจะเห็นการฟื้นตัวของอัตรากำไรขั้นต้นได้ แต่จากกำไรไตรมาส 3/60 ที่ต่ำกว่าคาด และการฟื้นตัวที่ช้ากว่าคาด จึงปรับลดกำไรสุทธิปี 2017 – 2018 ลง 36% และ 5% เป็นกำไรที่จะ -18% เทียบช่วงเดียวกันของปีก่อนและ +80% เทียบช่วงเดียวกันของปีก่อนตามลำดับ นำไปสู่การปรับลดราคาเป้าหมายปี 61 เป็น 8.4 บาท จากเดิม 9 บาท (อิง PE เดิม 20 เท่า) ราคาหุ้นได้ปรับขึ้นมาจากที่แนะนำซื้อในรายงานฉบับก่อน (19 ต.ค. 60) จนเต็มมูลค่าแล้ว จึงปรับลดคำแนะนำเป็นขายจากเดิม ซื้อ
 
บล.ซีไอเอ็มระบุว่า ไตรมาส 3/60 ผลประกอบการดีขึ้น แต่อนาคตยังไม่แน่นอน ขณะที่อัตรากำไรขั้นต้นของ ICHI ดีขึ้นเทียบช่วงเดียวกันของปีก่อน และเทียบไตรมาสก่อนหน้า ในไตรมาส 3/60 เนื่องจากการเพิ่มขึ้นของสัดส่วนการส่งออก
สำหรับการส่งออกเป็นปัจจัยหลักในการปรับประมาณการ อย่างไรก็ตามยอดขายในประเทศยังคงน่ากังวล เนื่องจากยอดขายจากสินค้าใหม่ ยังคงไม่สดใส และสินค้าปัจจุบันก็อยู่ในช่วงหดตัว
โดยกำลังการผลิตส่วนเกินเป็นปัจจัยกดดันอัตรากำไรของบริษัท มองว่าบริษัทควรจะทำการรับจ้างผลิต เพื่อเป็นการเพิ่มอัตราการใช้กำลังการผลิต แนะนำ”ขาย” ราคาเป้าหมาย 6.70 บาท/หุ้น อนาคตที่ไม่แน่นอนเป็นปัจจัยที่กังวล
 
บล.ธนชาตระบุว่า ICHI รายงานกำไรปกติ 69 ลบ. ใน ไตรมาส 3/60 เทียบกับ 70 ลบ. ในไตรมาส 2/60 และ 32 ลบ. ใน ไตรมาส3/59 ผลการดำเนินงานออกมาต่ำกว่าที่คาด
รายได้ไตรมาส 3/60 เพิ่มขึ้น 31% เทียบช่วงเดียวกันของปีก่อน โดยยอดขายที่เพิ่มขึ้นเป็นผลมาจากการเพิ่มขึ้นของยอดส่งออก ขณะที่ยอดขายในประเทศได้รับผลกระทบเชิงลบจากการบริโภคที่ซบเซา และการแข่งขันที่ยากลำบาก
อัตรากำไรขั้นต้น ไตรมาส 3/60 ดีขึ้นมาอยู่ที่ 23.9% เนื่องจากมีสัดส่วนการส่งออกที่สูงขึ้นที่ 30% ของรายได้รวม
อัตราส่วนค่าใช้จ่ายในการขายและบริหารต่อยอดขายของ ICHI อยู่ที่ 16.2% ใน ไตรมาส 3/60 เทียบกับ 14.8% ใน ไตรมาส2/60 และ 13.7% ในไตรมาส 3/59 อัตราส่วนที่เพิ่มขึ้นมีสาเหตุมาจากค่าใช้จ่ายทางการตลาดสำหรับการทำแคมเปญในประเทศที่สูงขึ้น
ICHI มีส่วนแบ่งผลขาดทุนจากบริษัทร่วม 18 ลบ.ใน ไตรมาส 3/60 จากไตรมาส 2/60 ที่มีผลขาดทุน 39 ลบ.และขาดทุน 2 ลบ. ในไตรมาสไตรมาส 3/60 เนื่องจากมีผลขาดทุนของโครงการในอินโดนีเซียที่เพิ่มขึ้นจากการมีค่าใช้จ่ายในการขายและบริหารที่สูง
เนื่องจากยังคงคาดว่าผลการดำเนินงานของ ICHI จะยังคงถูกกระทบจากการแข่งขันที่ยากลำบาก และการเปลี่ยนหลักเกณฑ์กฎระเบียบ แนะนำ “SELL” ราคาเป้าหมาย 8.80 บาท/หุ้น